贈初心相士
作者：黎廷瑞
朝代：宋

paragraphs: 王識九江黥，侯許平陽奴。
臭奇恒互出，冠屨奄相踰。
此說偶奇驗，人人生妄圖。
曷不返吾照，湛然觀本初。
天地付我形，森列萬理俱。
形拘有枯菀，理充無智愚。
塗人可以禹，爲善即舜徒。
奈何遺此心，豢此尺寸膚。
君顓唐舉術，乃取荀卿書。
論心不論形，名象足啟余。
宇宙共一軌，紛紛落迷塗。
願言述吾語，一呼旋其車。